આમ, આખો વિડીયો જોતાં દીવા જેવું સ્પષ્ટ થઈ જાય છે કે ‘રોશની’ નામની પાકિસ્તાનસ્થિત સંસ્થાએ જનહિતમાં આ જાહેરખબર તૈયાર કરી છે. કોઈ અન્ય દેશમાં જનહિત માટે પ્રસારિત કરાયેલી જાહેરખબર કલ્પના ન આવે એ રીતે સાવ અજાણ્યા લોકોના અહિતમાં નિમિત્ત બની ગઈ. ટેકનોલોજીનું આ નકારાત્મક પાસું છે અને એ રહેવાનું જ, કેમ કે, ટેકનોલોજીનો ઊપયોગ તેના વપરાશકર્તા પર નિર્ભર છે. વપરાશકર્તાનો માનસિક વિકાસ ગોકળગાયની ગતિએ થતો લાગે. તેની સરખામણીએ ટેકનોલોજી હનુમાનકૂદકો લગાવતી હોય છે. આનો કોઈ ઊપાય ખરો કે નહીં?